Gymnasieelevernes Landsorganisation

Gymnasieelevernes Landsorganisation (GLO) var en interesseorganisation, der mellem 1974 og 2005 på et tværpolitisk grundlag organiserede elever på det almene gymnasium samt hf-kursister.

Historie 
GLO blev dannet som følge af den såkaldte indoktrineringsdebat i 1970'erne, hvor Venstre kørte en kampagne mod Danske Gymnasieelevers Sammenslutning (DGS) og Landssammenslutningen af Kursusstuderende. I november 1974 blev GLO grundlagt ved et møde i Nyborg af en gruppe gymnasieelever, særligt medlemmer af Venstres Ungdom. Medstifter og formand gennem de første tre måneder var Anker Nielsen. Endvidere var undervisningsminister Tove Nielsen og Peter Brixtofte, begge valgt for Venstre, engageret i opstarten af organisationen. Politisk var man imod enhedsskolen og målsætningerne om lighed i uddannelsessystemet.

GLOs faste samarbejdsorganisation for skoleelever, Folkeskoleelevernes Landsorganisation (FLO), kom til i 1978 (oprindeligt under navnet De Uafhængige Elever (DUE)).

Gymnasieelevernes Landsorganisation var i mange år indædt modstander af udenomsparlamentariske aktiviteter, men deltog i efteråret 2004 i STOP NU-initiativet sammen med bl.a. DGS. I april 2005 blev GLO nedlagt og gik ind i DGS.

I en række år af 1990'erne samt i de første år af det 21. århundrede arrangerede GLO DM i Trivial Pursuit og enkelte år stod GLO også for at arrangere DM i Gymnasierock. DM i at sende SMS-beskeder blev det også til. Samarbejdspartneren ved nogle af disse tiltag var event-bureauet Det Skandinaviske KampagneBureau.

Organisation 

I modsætning til DGS var gymnasieelevrådene ikke medlem af GLO; organisationen havde kun individuelle medlemmer.

GLO arbejdede med base i Århus, hvor de fra 1989/90 indgik i sekretariatsfællesskab i Mejlgade med FLO og Landssammenslutningen af Moderate Studenter (LMS) kaldet SEKTOR.

Organisationen hentede i en stor del af de 30 år, den eksisterede, en væsentlig eller overvejende del af sine medlemmer fra den borgerlige fløj, men navnlig i perioden først i 1980'erne, hvor også Arbejdsgruppen SØNDERBORG 80 var aktiv i deres arbejde med at forsøge at samle gymnasieeleverne i én organisation igen, så man, at GLO lå mere "til venstre" end ellers i deres historie.

GLO udgav avisen Gymnasie-eleven (1975-1979: GLO-bladet).

Forsøg på et efterspil? 
I november 2006 blev det annonceret, at Venstres Ungdom ville oprette en ny organisation for gymnasieelever kaldet Danmarks Frie Gymnasieelever efter en udtalt utilfredshed blandt en række gymnasieelever mod de mange gymnasieblokader, der fandt sted på den tid og som var støttet af Danske Gymnasieelevers Sammenslutning. Projektet med en ny organisation fik dog aldrig luft under vingerne, og man hørte ikke yderligere til Danmarks Frie Gymnasieelever end den første annoncering herom.

Formænd for GLO 

 1974 – 1975: Anker Nielsen
 1975 – 1977: Hannah Kain
 1977 – 1978: Peter Zinck
 1978 – 1979: Rasmus Nielsen
 1979 – 1980: Flemming Højbo Jensen
 1980 – 1981: Hans Bøving
 1981 – 1982: Bjørn Wirlander Knudsen
 1982 – 1983: Mads Arv Lunau Madsen
 1983 – 1984: Hanne Fischer
 1984 – 1985: Lars L. Nielsen
 1985 – 1986: Niels Dybro
 1986 – 1987: Michael Hansen
 1987 – 1988: Anette Poulsen
 1988 – 1989: Andreas Berggreen
 1989 – 1990: Jesper Beinov
 1990 – 1992: Annette Folkmann
 1992 – 1993: Henrik Kirk Jensen
 1993 – 1995: Anne S. Binderkrantz
 1995 – 1996: Michael Rasmussen
 1996 – 1997: Anna Sellmer Sørensen
 1997 – 1998: Kristine Kyllesbech
 1998 – 1999: Kirstine Vestergård Nielsen
 1999 – 2000: Anette Thorup
 2000 – 2001: Kenni R. Leth
 2001 – 2002: Krista H. L. Valstorp
 2002 – 2004: Morten E. G. Jørgensen
 2004 – 2005: Christoffer Aastrup Ovesen
 2005 – 2005: Tine Hansen

Referencer

Litteratur og eksterne henvisninger 

 "Politiker-indblanding og splittelsesforsøg", Tidsskriftet uddannelsespolitik, nr. 2, december 1974. (ss. 1-9)

 Anker Nielsen: "Gymnasieelever har fået øje på det væsentlige", GLO-bladet, nr. 1, februar 1975. (ss. 1-2)

 Mårten Hede: "Den Tværpolitiske elev- og studenterbevægelse", Elev-Nyt, nr. 1, 2. årg., april 1979. (s. 5)

 Arbejdsgruppen SØNDERBORG 80: "SØNDERBORG 80-rapporten – DGS, GLO og det faglige arbejde", Sønderborg, 1980

 "Kupforsøg afværget!", Gymnasie-Eleven, nr. 3, 30. årgang, april 2004. (ss. 8-9)

 Bodil Jessen: "Kold krig i klasseværelset", Berlingske Tidende, 1. sektion, 7. maj 2004. (s. 7)

 Line Aarsland: "Gymnasieelever på barrikaderne i 40 år", Politiken, 1. sektion, 24. april 2005. (s. 5)

 Martin Justesen: "Da splittelsen blev til samling og styrke", Elev-Nyt, nr. 1, 31. årg., maj 2008. (ss. 9-12)

 Søren Beukel Bak: "DGS-meninger om alting skabte rivalen GLO", Nordjyske Stiftstidende, sektion 1, 28. november 2012. (ss. 12-13)

Ngo'er
Etableret i 1974
Elev- og studenterbevægelsen
Ophørt i 2005